## Labora contracta 54 prospectors per a captar les ofertes d’ocupació de les empreses valencianes

*** Cada un dels 54 Espai Labora comptarà amb els serveis d'estos especialistes, encarregats de mediar entre les necessitats de plantilla de les empreses i les persones en desocupació
* L'objectiu de la Generalitat és aconseguir la confiança de les empreses en el servei públic d'ocupació i així captar les ofertes de treball**

El secretari autonòmic d’Ocupació, Antonio Galvañ, ha anunciat que Labora acaba d’incorporar 54 tècnics prospectors “amb el propòsit de captar les ofertes d’ocupació que requerisquen les empreses, i d’esta manera aconseguir captar la seua confiança en la capacitat del servei públic d’ocupació com a l’instrument més fiable i complet per a trobar els professionals que requerisquen”.

Segons ha explicat Galvañ, esta mesura s’emmarca en l’objectiu que el Consell, a través de Labora, Servei Valencià d’Ocupació i Formació, s’ha marcat per a esta legislatura, de potenciar la seua relació amb les empreses de la Comunitat Valenciana.

Galvañ ha fet estes declaracions durant la seua participació en ‘Les notícies del matí’ d’À Punt, on ha exposat les línies estratègiques del Servei Valencià d’Ocupació i Formació durant esta legislatura.

El secretari autonòmic d’Ocupació ha destacat que Labora “compta amb l’única base de dades de persones demandants d’ocupació que està totalment contrastada”. Així, la documentació i els títols de les persones que s’inscriuen en Labora és contrastada pel personal del Servei Valencià d’Ocupació i Formació.

Cal recordar que la intermediació entre les ofertes i les demandes d’ocupadors és una de les funcions principals de Labora. En l’instrument de cerca d’ocupació Punt Labora el Servei d’Ocupació oferix en l’actualitat més de 2.200 ofertes d’ocupació, una xifra que es pretén elevar amb el treball d’estos 54 especialistes.

L’objectiu que seguix el Servei Valencià d’Ocupació i Formació és modernitzar les institucions i els serveis del mercat laboral per a avaluar i preveure les necessitats de capacitats i procurar una assistència personalitzada i a mida, així com contribuir a l’adequació entre la demanda i l’oferta d’ocupació, les transicions i la mobilitat en el mercat laboral.

Les funcions que desenvoluparà el personal prospector inclouran accions de prospecció empresarial amb la finalitat de localitzar les necessitats d’ocupació, així com la captació d’ofertes d’ocupació, amb el propòsit d’adequar els processos d’orientació a les necessitats del mercat de treball. També s’encarregaran de programar visites a les empreses i celebrar reunions amb els responsables de recursos humans d’estes empreses.

Les seues tasques també consistixen en la creació i el manteniment de l’agenda de contactes i les bases de dades amb la informació necessària per a millorar el coneixement dels ocupadors, així com col·laborar en les funcions de suport tècnic, estudi i documentació en matèries específiques d’ocupació.

Cada Espai Labora compta amb un d’estos tècnics, de manera que les tasques de prospecció arriben a tot el territori de la Comunitat Valenciana. Este personal s’incorpora a Labora com a personal tècnic cofinançat per la Unió Europea a través del Fons Social Europeu Plus. Els seus contractes es prolongaran fins al 30 de juny de 2027. Este personal s’incorpora com a addicional al ja existent en cada un dels Espai Labora.

Fecha: 09/11/2023